Uredba Komisije (ES) št. 394/2001

z dne 27. februarja 2001

o spremembi Uredbe (EGS) št. 2700/93 o podrobnih pravilih za uporabo premije za proizvajalce ovčjega in kozjega mesa

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2467/98 z dne 3. novembra 1998 o skupni ureditvi trga za ovčje in kozje meso [1], kakor je bila spremenjena z Uredbo (ES) št. 1669/2000 [2], in zlasti člena 5(9) Uredbe,

ob upoštevanju Uredbe Sveta (EGS) št. 3493/90 z dne 27. novembra 1990 o določitvi splošnih pravil za dodelitev premij proizvajalcem ovčjega in kozjega mesa [3], kakor je bila nazadnje spremenjena z Uredbo (ES) št. 2825/2000 [4], in zlasti člena 2(4) Uredbe,

ob upoštevanju naslednjega:

(1) Uredba Sveta (EGS) št. 1323/90 z dne 14. maja 1990 o uvedbi posebne pomoči za ovčerejo in kozjerejo na nekaterih območjih Skupnosti z omejenimi možnostmi [5], kakor je bila nazadnje spremenjena z Uredbo (ES) št. 193/98 [6], odobri posebno pomoč proizvajalcem na območjih z omejenimi možnostmi, kakor so opredeljena v Uredbi Sveta (ES) št. 1257/1999 z dne 17. maja 1999 o podpori za razvoj podeželja iz Evropskega kmetijskega usmerjevalnega in jamstvenega sklada (EKUJS), ter o spremembi in razveljavitvi nekaterih uredb [7].

(2) Opredelitev proizvajalca na območjih z omejenimi možnostmi, kakor ga določa člen 2(2) Uredbe (EGS) št. 3493/90, je spremenjena tako, da pomeni katerega koli proizvajalca ovčjega ali kozjega mesa, čigar kmetijsko gospodarstvo je na območjih, opredeljenih v skladu s členom 17 Uredbe (ES) št. 1257/1999, ali čigar kmetijsko gospodarstvo je z najmanj 50 % svoje kmetijske površine na takem območju.

(3) Zato je treba spremeniti Uredbo Komisije (EGS) št. 2700/93 [8], kakor je bila nazadnje spremenjena z Uredbo (ES) št. 1410/1999 [9], da se jo uskladi s spremenjeno opredelitvijo proizvajalca na območjih z omejenimi možnostmi.

(4) Sprememba Uredbe (EGS) št. 3493/90 je začela veljati 23. decembra 2000. Ker sprememba kmetu olajšuje izpolnjevanje pravil, je primerno, da se ta uredba začne uporabljati z začetkom tržnega leta 2001.

(5) Ukrepi, predvideni s to uredbo, so v skladu z mnenjem Upravljalnega odbora za ovce in koze –

SPREJELA NASLEDNJO UREDBO:

Člen 1

Člen 1a Uredbe (EGS) št. 2700/93 se nadomesti z:

"Člen 1a

Uporaba posebne pomoči na nekaterih območjih z omejenimi možnostmi (Uredba (EGS) št. 1323/90):

1. Da bi imel korist od posebne pomoči, predvidene v členu 1 Uredbe (EGS) št. 1323/90, proizvajalec, ki izpolnjuje pogoje iz drugega pododstavka člena 2(2) Uredbe (EGS) št. 3493/90 in:

(a) od katerega se vsako leto zahteva predložitev izjave o celotni uporabljani kmetijski površini njegovega kmetijskega gospodarstva, z zahtevkom za pomoč na "površino", kakor je določeno v členu 4 Uredbe (EGS) št. 3887/92 o določitvi podrobnih pravil za uporabo integriranega upravnega in nadzornega sistema za nekatere sheme pomoči, opredeljene v navedeni izjavi tiste parcele, ki so na območjih z omejenimi možnostmi in se uporabljajo za kmetijske namene;

(b) od katerega se ne zahteva predložitev izjave iz (a), vsako leto predloži posebno izjavo in po potrebi uporabi sistem za identifikacijo kmetijskih parcel, določen z integriranim sistemom. Ta izjava navaja lokacijo vsega zemljišča v njegovi lasti, najemu ali uporabi, ne glede na obliko dogovora, površine ter podrobno tiste parcele, ki so na območju z omejenimi možnostmi in se uporabljajo za kmetijske namene. Države članice lahko določijo, da se posebna izjava vključi v zahtevek za premijo za ovco in/ali kozo.

2. Pristojni državni organ lahko zahteva predložitev lastniške listine, najemne pogodbe ali pisnega sporazuma med proizvajalci in po potrebi potrdilo krajevnega ali regionalnega organa, ki je proizvajalcu omogočil uporabo zemljišča za kmetijske namene. V potrdilu je navedena površina zemljišča, ki je dodeljena proizvajalcu, in parcele, ki so na območjih z omejenimi možnostmi.

3. Države članice lahko zahtevajo, da se v primeru iz odstavka 1(b) posebna izjava naredi v obliki zahtevka za pomoč na "površino".

4. Države članice obvestijo Komisijo pred 30. junijem vsakega tržnega leta o številu in regionalni razporeditvi proizvajalcev, ki utemeljujejo svoj zahtevek za premijo s potrdilom iz odstavka 1(b).

5. Proizvajalčevo izjavo o "površini" in posebno izjavo je treba preveriti v skladu s členoma 6 in 7 Uredbe (EGS) št. 3887/92. Površine, ki se dejansko določijo v prej navedenem postopku, se uporabijo za izračun odstotka površine kmetijskega gospodarstva v uporabi za kmetijske namene, ki je na območjih z omejenimi možnostmi, glede na skupno površino kmetije, v uporabi za kmetijske namene.

6. Kadar prej navedeni dokumenti, ki jih kmet predloži, navajajo, da je najmanj 50 % kmetijske površine na območjih z omejenimi možnostmi, vendar se pri pregledu ali nadzoru ugotovi, da je dejanski odstotek manjši od 50 %, se posebna pomoč ne izplača in se premija na ovco zmanjša za odstotek, ki je enak razliki med dejansko ugotovljenim odstotkom in 50 %.

Vendar se pri lažni izjavi, dani namerno ali iz hude malomarnosti:

- proizvajalec izključi iz sheme premij za ovco/kozo v zadevnem tržnem letu, in

- če gre za namerno dano lažno izjavo, se izključi iz te sheme tudi v naslednjem tržnem letu.

Zmanjšanje se ne uporabi, če proizvajalec lahko pokaže, da je navedba površine temeljila na podatkih, ki jih priznava pristojni organ."

Člen 2

Ta uredba začne veljati sedmi dan po objavi v Uradnem listu Evropskih skupnosti.

Uporablja se od začetka tržnega leta 2001.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. februarja 2001

Za Komisijo

Franz Fischler

Član Komisije

[1] UL L 312, 20.11.1998, str. 1.

[2] UL L 193, 29.7.2000, str. 8.

[3] UL L 337, 4.12.1990, str. 7.

[4] UL L 328, 23.12.2000, str. 1.

[5] UL L 132, 23.5.1990, str. 17.

[6] UL L 20, 27.1.1998, str. 18.

[7] UL L 160, 26.6.1999, str. 80.

[8] UL L 245, 1.10.1993, str. 99.

[9] UL L 164, 30.6.1999, str. 53.

--------------------------------------------------